b'\n_START_ARTICLE_\nIon Iliescu\n_START_SECTION_\nKariera\n_START_PARAGRAPH_\nIliescu se je rodil 3. marca 1930 v mestu Olteni\xc8\x9ba na jugu Romunije; njegov o\xc4\x8de je bil \xc5\xbeelezni\xc5\xa1ki delavec s komunisti\xc4\x8dnimi prepri\xc4\x8danji v \xc4\x8dasu, ko je bila komunisti\xc4\x8dna partija v Romuniji prepovedana. Po izobrazbi je hidrotehni\xc4\x8dni in\xc5\xbeenir._NEWLINE_Romunski komunisti\xc4\x8dni partiji se je pridru\xc5\xbeil leta 1953 in po\xc4\x8dasi napredoval v njeni hierarhiji; leta 1956 je postal sekretar romunske Zveze komunisti\xc4\x8dne mladine, leta 1965 pa \xc4\x8dlan centralnega komiteja komunisti\xc4\x8dne partije. Nekaj \xc4\x8dasa je vodil oddelek za propagando centralnega komiteja, med letoma 1967 in 1971 pa je deloval kot minister za mladinske zadeve._NEWLINE_Romunski voditelj Nicolae Ceau\xc8\x99escu se je medtem zaradi vpliva Iliescuja za\xc4\x8del po\xc4\x8dutiti ogro\xc5\xbeenega, zaradi \xc4\x8desar ga je leta 1971 odstranil z vseh pomembnih polo\xc5\xbeajev; postal je podpredsednik sveta okro\xc5\xbeja Timi\xc8\x99 (1971\xe2\x80\x931974) in predsednik sveta okro\xc5\xbeja Ia\xc8\x99i (1974\xe2\x80\x931979), do leta 1989 pa je upravljal zalo\xc5\xbeni\xc5\xa1ko hi\xc5\xa1o Editura Tehnic\xc4\x83. Ve\xc4\x8didel 80. let ga je kot znanega nasprotnika Ceau\xc8\x99escujevega re\xc5\xbeima nadzirala tajna policija Securitate._NEWLINE_Potem ko so mno\xc5\xbei\xc4\x8dne demonstracije 22. decembra 1989 zru\xc5\xa1ile Ceau\xc8\x99escujev re\xc5\xbeim (usmr\xc4\x8den je bil z ustrelitvijo tri dni kasneje), je oblast prevzela spontano nastala organizacija Fronta narodne re\xc5\xa1itve (Frontul Salv\xc4\x83rii Na\xc8\x9bionale, FSN), ki je Iliescuja ustoli\xc4\x8dila za voditelja. Na prvih povojnih demokrati\xc4\x8dnih volitvah leta 1990 je v stranko organizirana Fronta zmagala z veliko ve\xc4\x8dino, Iliescu pa je postal predsednik dr\xc5\xbeave. Njegovo politiko so sprva predstavljale reforme socialisti\xc4\x8dnega sistema v slogu sovjetske perestrojke, nakar se je proglasil za zahodnoevropsko usmerjenega socialdemokrata. Znova je bil izvoljen leta 1992, leta 1996 pa je izgubil proti liberalno usmerjenemu Emilu Constantinescuju._NEWLINE_Nov predsedni\xc5\xa1ki mandat je osvojil na naslednjih volitvah leta 2000, ko je premagal radikalnega nacionalista Cornelia Vadima Tudorja. Njegova vnovi\xc4\x8dna zmaga je bila predvsem posledica nezadovoljstva Romunov nad ostrimi gospodarskimi reformami desnosredinske vlade in nad recesijo v dr\xc5\xbeavi, kot tudi Tudorjeva skrajna stali\xc5\xa1\xc4\x8da, ki so odvrnila del predvsem urbanega prebivalstva. Leta 2005 je Iliescuja na \xc4\x8delu Socialdemokratske stranke zamenjal Mircea Geoan\xc4\x83, Iliescu pa je leto pozneje bil izvoljen za \xc4\x8dastnega predsednika stranke._NEWLINE_Leta 2019 se je proti Iliescuju za\xc4\x8del sodni postopek zaradi zlo\xc4\x8dinov proti \xc4\x8dlove\xc4\x8dnosti, domnevno storjenih po krvavi revoluciji leta 1989.\n_START_SECTION_\nOdlikovanja in nagrade\n_START_PARAGRAPH_\nLeta 2002 je prejel zlati \xc4\x8dastni znak svobode Republike Slovenije z naslednjo utemeljitvijo: \xc2\xbbza zasluge pri utrjevanju prijateljskih meddr\xc5\xbeavnih odnosov med Republiko Slovenijo in Romunijo\xc2\xab.'